โรงตึ๊งรัฐตรึงดอกเบี้ย รับมือใช้เงินเปิดเทอม
สั่งโรงรับจำนำรัฐตรึงดอกเบี้ยถึงเดือน มิ.ย.รับเปิดเทอม พร้อมเพิ่มสภาพคล่องอีก 500 ล้าน
6 พ.ค. 2558

สั่งโรงรับจำนำรัฐตรึงดอกเบี้ยถึงเดือน มิ.ย.รับเปิดเทอม พร้อมเพิ่มสภาพคล่องอีก 500 ล้าน
ร.อ.นพ.ยงยุทธ มัยลาภ โฆษกประจำสำนักนายกรัฐมนตรี เปิดเผยว่า เพื่อแบ่งเบาภาระผู้ปกครองที่จะมีภาระค่าใช้จ่ายเพิ่มขึ้นในช่วงเปิดภาคเรียน และมีแนวโน้มจะใช้บริการโรงรับจำนำจำนวนมาก รัฐบาลจึงมีนโยบายให้โรงรับจำนำของรัฐ 34 แห่งทั่วประเทศ ตรึงอัตราดอกเบี้ยไว้ในระดับเดิม
โดยอัตราดอกเบี้ยที่จะตรึงไว้ คือ หากเงินต้นต่ำกว่า 5,000 บาท จะคิดดอกเบี้ย 50 สต./เดือน เงินต้น 5,000-10,000 บาท คิดดอกเบี้ย 75 สต./เดือน, เงินต้น 10,001-20,000 บาท ดอกเบี้ย 1 บาท/เดือน และ 20,000 บาทขึ้นไป คิดดอกเบี้ย 1.25 บาท 
ทั้งนี้ โรงรับจำนำของรับจะใช้อัตราดอกเบี้ยดังกล่าวไปจนถึงเดือน มิ.ย. 2558 เพื่อแบ่งเบาภาระค่าใช้จ่ายของผู้ปกครองนักเรียน
นอกจากนี้ นายมานะ เกลี้ยงทอง ผู้อำนวยการสำนักงานธนานุเคราะห์ รายงานว่า ได้สั่งการให้โรงรับจำนำสำรองสภาพคล่องเพิ่มอีก 500 ล้านบาท เพื่อให้เพียงพอต่อการใช้บริการของประชาชนด้วย